Document ID: 32011R1359

PADOMES REGULA (ES) Nr. 1359/2011
(2011. gada 19. decembris),
ar kuru groza Regulu (ES) Nr. 7/2010, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 31. pantu,
ņemot vērā Eiropas Komisijas priekšlikumu,
tā kā:
(1)
Lai nodrošinātu Savienībā nepietiekamā daudzumā ražotu preču pietiekamu un nepārtrauktu piegādi un nepieļautu nekādus tirgus traucējumus, atsevišķiem lauksaimniecības produktiem un rūpniecības ražojumiem ar Padomes Regulu (ES) Nr. 7/2010 (1) ir ieviestas autonomas tarifa kvotas. Ražojumus, uz kuriem attiecas minētās tarifa kvotas, var importēt ar pazeminātu vai nulles nodokļa likmi. Šo pašu iemeslu dēļ attiecīgam ražojumu ar kārtas numuriem 09.2928 un 09.2929 daudzumam ir jāievieš jaunas tarifa kvotas ar nulles nodokļa likmi, kas būs spēkā no 2012. gada 1. janvāra, minētos ražojumus iekļaujot Regulas (ES) Nr. 7/2010 pielikumā.
(2)
Autonomo tarifa kvotu ar kārtas numuriem 09.2624 un 09.2640 kvotu apjomi nav pietiekami Savienības rūpniecības vajadzībām pašreizējā kvotu termiņā, kas beigsies 2011. gada 31. decembrī. Tāpēc minētie kvotu apjomi būtu jāpalielina no 2011. gada 1. jūlija.
(3)
Autonomo tarifa kvotu ar kārtas numuriem 09.2603, 09.2629, 09.2632, 09.2816 un 09.2977 kvotu apjomi būtu jāaizstāj ar apjomiem, kas noteikti šīs regulas pielikumā.
(4)
Savienības interesēs vairs nav 2012. gadā turpināt piešķirt tarifa kvotas ražojumiem ar kārtas numuriem 09.2815, 09.2841 un 09.2992, kuriem šādas kvotas tika noteiktas 2011. gadam. Tāpēc minētās kvotas no 2012. gada 1. janvāra būtu jāizbeidz un attiecīgie ražojumi būtu jāsvītro no Regulas (ES) Nr. 7/2010 pielikumāiekļautā saraksta.
(5)
Ņemot vērā daudzās izmaiņas, kas jāveic, skaidrības labad Regulas (ES) Nr. 7/2010 pielikums būtu jāaizstāj pilnībā.
(6)
Tāpēc Regula (ES) Nr. 7/2010 būtu attiecīgi jāgroza.
(7)
Tā kā tarifa kvotām jāstājas spēkā 2012. gada 1. janvārī, šī regula būtu jāpiemēro no tās pašas dienas un tai būtu jāstājas spēkā nekavējoties,
IR PIEŅĒMUSI ŠO REGULU.
1. pants
Regulas (ES) Nr. 7/2010 pielikumu aizstāj ar šīs regulas pielikumā izklāstīto tekstu.
2. pants
No 2011. gada 1. jūlija Regulas (ES) Nr. 7/2010 pielikumā:
-
autonomai tarifa kvotai ar kārtas numuru 09.2624 kvotas apjomu nosaka 950 tonnu apmērā,
-
autonomai tarifa kvotai ar kārtas numuru 09.2640 kvotas apjomu nosaka 11 000 tonnu apmērā.
3. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2012. gada 1. janvāra, izņemot 2. pantu, kuru piemēro no 2011. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 19. decembrī

Labels: 3
1
6